E-tol: Hof gee uitspraakDie appèlhof in Bloemfontein het pas uitspraak gelewer oor die inwerkstelling van die e-tolstelsel op Gautengse hoofweë. Die appèlhof het die Bondgenootskap teen Stedelike Tol (OUTA) se aansoek van die hand gewys. OUTA het appèl aangeteken teen regter Louis Vorster se uitspraak op 13 Desember 2012 dat die e-tolstelsel in Gauteng kan voortgaan. OUTA het aangevoer dat daar baie foute in die uitspraak was. OUTA het aangedui hulle sal later ŉ persverklaring uitstuur oor die uitspraak en wat die volgende stap sal wees. Dipuo Peters, die minister van vervoer, het Maandag gesê die e-tolstelsel kan voor die einde van die jaar in werking tree. “Ons het verlede week die regulasies finaliseer en gaan vandeesweek die tariefstruktuur uitwerk, waarna dit aan die publiek bekend gemaak gaan word,” het Peters gesê. Die tariewe sal vir 30 dae lank publiseer word, waartydens die publiek kommentaar daaroor kan lewer. “Na die 30 dae sal dit tussen sewe en 14 dae neem voor die e-tolstelsel in werking tree.”